陪鄭公秋晚北池臨眺
作者：杜甫
朝代：唐

paragraphs: 北池雲水闊，華館闢秋風。
獨鶴元依渚，衰荷且映空。
采菱寒刺上，蹋藕野泥中。
素檝分曹往，金盤小徑通。
萋萋露草碧，片片晚旗紅。
杯酒霑津吏，衣裳與釣翁。
異方初豔菊，故里亦高桐。
搖落關山思，淹留戰伐功。
嚴城殊未掩，清宴已知終。
何補參卿事，歡娛到薄躬。